text: [{"text_idx": "#000001", "text": "\u201cDuuti dhala nama hundaaf kan jiru dha; duuti Maariyaamii garuu hunda ajaa\u2019iba\u201d Q/Yaareed"}, {"text_idx": "#000002", "text": "\u2039\u2039\u121e\u1275\u1230\u1208\u1218\u12cb\u1272\u12ed\u12f0\u1209\u1363\u121e\u1273\u1208\u121b\u122d\u12eb\u121d\u12e8\u12a0\u133d\u1265\u1208\u12a9\u1209\u1364\u121e\u1275\u1208\u121b\u1293\u1278\u12c9\u121d\u1230\u12c9\u1201\u1209\u12e8\u1270\u1308\u1263\u1290\u12c9\u1363\u12e8\u121b\u122d\u12eb\u121d\u121e\u1275\u130d\u1295\u1201\u1209\u1295\u12eb\u1235\u12f0\u1295\u1243\u120d\u1361\u1361\u203a\u203a \u1245/\u12eb\u122c\u12f5"}, {"text_idx": "#000003", "text": "Maariyamii jechuun ol aantuu jechuu dha;kunis isheen uumaatiin gadi, uumamtoota hundaa caalaa ol\u2019aantu waan taateefi dha. Luq 1:35. Abirihaam abba hundaa akkuma jedhamuu Maariyaam jechuun hadhaa hundaa jechuu dha; qoricha isheen nuuf deesseen jireenya bara baraa addunyaan argateeraati. Uum. 12:2-3. Maariyaam jechuun kennaafi qabeenya jechuu dha, yeroof hadhaafi abbaa isheetiif mucaa wareegaan argamte yoo ta\u2019uu illee qoricha addunyaa argamsiisuu isheetiin hanga bara baraatti dhala namaa hundaaf kennaafi qabeenya ta\u2019uun kennamteetti. Luq 1:41. Akkasumas, Maariyaamiin kan hanqina/fafa hin qabnedha; yeroof midhaginaafi simboon waan isheef kennamef yoo ta\u2019u, booda garuu foonifi yaadaan qulqulleettii, yaadafi foon isheetiin dubroo ta\u2019uu ishee, dubrummaafi qulqullummaa waliin simsiistee qabachuu ishee agarsiisa (Luq 1:28-36; Luq 1:45 Weed. 4:7). Maariyamii jechuun amantoota hooggantee mootummaa Waaqayyoo kan seensistu jechuu dha. Sababa Hewaaniin balballii Gannataa cufamee ture deebi\u2019ee sababa dubree Maariyamiin banameerati (Faar 33:15; Galata Maar. Kamisaa.lakk 2)."}, {"text_idx": "#000004", "text": "Waa\u2019ee jireenya haadha keenya dubree Maariyaamii gabaabsinee yoo ilaalle, Caamsaa 01 guyyaa dhalatte irraa eegaluun hanga waggaa sadii guuttutti mana abbaafi haadha ishee jiraatte. Sanaa booda jalqabayyuu kan argamte kadhannaafi wareegaan waan ta\u2019eef gaafa waggaa sadii guuttu Mudde sadii gara Mana Qulqullummaatti geessuun Waaqayyoof kennamte. Isheenis Mana Qulqullummaa tajaajilaa, harriifi warqee wal simsiistee fo\u2019aa, harka ergamaa Qulqulluu Faanu\u2019eelitti nyaataafi dhuugaatii samii sooramaa,waggaa 12 Mana Qulqullummaa keessa jiraatte. Waaqayyos qulqulummaa ishee argee, ergamaa Isaa gara Naazireet Galiilaatti ergee isheen osoo Mana Qulqullummaa keessa jiraattuu ergamaa Qulqulluu Gabri\u2019eeliin misiraachoo ishee dhageessise; iccitii Afuura Qulqulluunis ulfoofte. Umurii ishee waggaa 15 kana booda Manaa Qulqullummaa keessaa kabajaan bahuun mana eegduu ishee Qulqullicha Yooseef akka jiraattu taasifame (Mat 1:18-25). Sana booda mucaa ishee fayyisaa keenya akkuma dubrummaan ulfoofte dubrummaan deesse. Gooftaan keenyi suuta suutaan guddatee waggaa 30 yoggu guutu cuuphamee, waggoota sadiifi ji\u2019oota sadii biyya lafaa irra deddeebi\u2019ee barsiisee, fayyina hundaa raawwatee nuuf jecha Tulluu Qaraaniyoo irratti hanga fannifametti mucaa ishee waliin jiraatte. Sana booda Mucaan ishee Gooftan keenyi qorichi keenyi Iyyasuus Kiristoos akka ajajetti kan jiraatte duukaa bu\u2019aa Waaqayyoo isa jaalatamaa Wangeelaawwii Yohaannis waliin ta\u2019uu Kitaabni Qulqulluun ragaa nuf ba\u2019a. (Yoh 19:27). Du\u2019aa ka\u2019uu Gooftaa keenyaan boodas haati kenyaa dubroo Maariyamiin waa\u2019ee du\u2019aa ka\u2019uu, gara mirga Abbaa Isaatti ol bahuu mucaa isheefi jireenya haarawaa dhugaa ba\u2019aa Qulqulloota duuka bu\u2019oota jaalalaafi kadhannaan jajjabeessaa akka turte kitaaboliin ragaa nuf ba\u2019u."}, {"text_idx": "#000011", "text": "Waqtiin kun yeroo itti Inni waggaan hin lakkaawamneef Gooftaan waggaan lakka\u2019ameefi waggaa 30 fffa Isaatti harka Yohaannisiin cuuphame, mana cidha Qaanaa Za Galiilaatti raajii isa jalqabaa taasisuun bishaan gara wayiniitti jijjiire, irra caalaa immoo Waaqni yeroo jalqabaaf iccitii tokkummaafi sadummaa bara Kakuu Haaraa ifatti mul\u2019ise dha. (Maat 3:16-17)"}, {"text_idx": "#000012", "text": "Gama biraan haati keenya dubroo Maariyaamiin duumessaan fudhatamtee gara Gannataatti yoo ol galtu namootni akkasumaas qulqullootni ergamootni kabaja, araarsummaafi kennaa isheef kenname ifatti waan arganiif Astariyoo Maariyamii jedhameera. Dabalataan Qulqullichi Yaareedis Waaqayyo foon dubree Maariyamii irra fudhachuun ishee irraa dhalatee qaama daangeffamaa ta\u2019een mul\u2019achuu Isaa \u201cAstariyoo\u201d jechuun dubbateera. Akkasumas Abba Tsigee Dingil \u201craajiin abaaboo Waaqayyo foon keenya kan ta\u2019e foon kee uffatee lafarratti akkuma mul\u2019ate nuyiinis akkuma beekame yaa giiftii Maariyamii abdii gosa keenya kan taate har\u2019a dubree Maariyaamiif gammachuu guddaafi mul\u2019atni samii irratti ta\u2019e\u201d jechuun nuuf barreesseera. (Mahileta Tsigee.)"}, {"text_idx": "#000013", "text": "Walumaa galatti kabaja ayyaana waggaa kan giiftii Keenyaa kana yeroo kabajnu Mana Qulqullummaatti argamnee, jirenyaa bara baraa kan ta\u2019e wangeela Waaqayyoo barannee, kabajamaa Fooniifi qulqulluu Dhiiga gooftaa keenyaa fudhannee, jireenya bara baraa dhaaluuf kan qophoofnu, iccitiiwwan Mana Qulqullummaa guyyaa itti hirmaannu irra caalaa immoo eebba, sugaafi kabaja haadha keenya dubroo Maariyaamii irraa guyyaa itti argannu nu haa taasisu."}, {"text_idx": "#000016", "text": "v Sinkisaarii (kan Amajji 21)"}, {"text_idx": "#000018", "text": "Kabajamtoota dubbistoota keenyaa haala sirna Mana Kirstaana Ortodoksi Tawaahidoo Itiyoophiyaatti Kitaaboolee Mana Kiristaanaa keessatti guyya guyyaan dubbisaman keessaa Kitaabni Sinkisaara (\u1218\u133d\u1210\u1348 \u1235\u1295\u12ad\u1233\u122d) isa tokko dha. Kitaabuma kana keessatti gaafa jalabultii ayyaana Cuuphaa kan dubbisamu haala armaan gadiitiin hiiknee isiniif qabannee dhiyaanneerra."}, {"text_idx": "#000019", "text": "Amajji kudhan guyyaa kanatti nyaata kamiyyuu otoo hin nyaatiin amantoonni hunduu hanga galgalaatti akka soomaniif hayyonni hangafootni, barsiisonni Mana Kiristaanaa nuyiin dursanii turan sooma nyaata laguu qabu akka hin nyaatne seera tumani."}, {"text_idx": "#000020", "text": "Guyyaa kanatti amantoonni hanga galgalaatti akka sooman kan ajajaniif sababni isaa kana dha. Ayyaanni Dhalootafi Cuuphaa Gooftaa keenyaa yoo guyyaa Roobii ykn Jimaata irra bu\u2019e nyaata laguu qaban (warren guyyoota Ayyaana Shantamaatti (\u1260\u12d3\u1208\u1203\u121d\u1233) nyaataman) ganamaan nyaachuun amantoonni hundi ayyaanicha akka kabajan abbootiin"}, {"text_idx": "#000021", "text": "keenya Duuka-bu\u2019oonni ajajaniiru. Isaan kun lamaan Ayyaanota gurguddoo Waaqayyooti; kanaafuu hin soomaman. Nuti ayyaanoota keenya akka ormootaafi (warra alagaa) Yihuudotaatti nyaatafi dhugaatitiin qofa akka hin taasiifneef; namootni biroonis nuti addunyaa dabartuu kanatti quufaan, gammachuun kan gammadnu akka isaanitti hin fakkaanneef Ayyaani Dhalootafi Cuuphaa Gooftaa keenyaa yoo guyyaa Roobii ykn Jimaata irra bu\u2019e, bakka isaanii (guyyoota bakka buusnee lagannu kaneen jechaa dha) akka isaaniitti lagachuu qabna. Kanaaniis ayyaana kabajuufi soomudhaan waan lama raawwanna."}, {"text_idx": "#000022", "text": "Guyyaa Sanabata guddaatti ykn guyyaa Sanbata duraatti yoo ta\u2019e (kunis guyyaa Gooftaan itti mul\u2019ate Amajjii kudhan jechuudha), Jimaata jalabultii isaatti hanga galgalaatti haa soomani; dursinee akkuma dubbanne soorata laguu qaban hin nyaatiinaa. Ayyaanni Dhaloota Gooftaa keenyaafi Cuuphaa guyyaa Wiixata yoo ta\u2019e jalabultiisaa (guyyaa Sanbata guddaatti) soomuun hin danda\u2019amu; garuu, soorata laguu qaban nyaachuu irraa of haa eegan."}, {"text_idx": "#000023", "text": "Guyyaa Cuuphaattis halkan walakkkaan dura ka\u2019anii bishaanicha irratti kadhatanii haa cuuphaman; Duukaa-buutonni sirna kabajamaa isaaniitiin akkuma ajajanitti daa\u2019imman yommuu cuuphamanitti bishaan afaan isaanii keessa akka hin seenne. Luboonnis otoo hin bari\u2019iin; barraaqaan sirna Qurbaanaa haa raawwatani."}, {"text_idx": "#000024", "text": "\u2018Malakaanoonni\u2019 \u2013 \u1218\u1208\u12ab\u12cd\u12eb\u1295\u2019 (warren murtii yaa\u2019ii Keelqedoonitti amanan-) garuu jalabultii Ayyaana Dhaloota Gooftaa keenyaafi Cuuphaa guyyaa Sanabata duraa ykn guyyaa Sanbata guddaa yoo ta\u2019e sa\u2019aatii saditti sirna Qiddaasee gaggeessu; yoo jaalatanis \u201cbiddeena eebbifame\u201d nyaatanii bishaan dhugu. Kana boodas luboonni Mana Kiristaanaa keessa seenanii sa\u2019aatii sa\u2019aatitti kadhachuudhaan barreeffamoota raajotaa ayyaanichaaf malan ni dubbisu; bishaanicha irratti ni kadhatu; kunis Duukaa-buutonni abbootiin keenya akka ajajanitti hin taane. Isaanis Ayyaana Ephifaaniyaa (mul\u2019achu) akka kabajan ajajaniiru; kunis Roomaatti ji\u2019a lammaffaa Kaanuun jedhamu, gaafa guyyaa torbaffaa (mudde guyyaa kudha tokko) dha."}, {"text_idx": "#000025", "text": "\u2018Malakaanoonni\u2019 garuu abbootiin kabajaman barsiisotni Mana Kiristaanaa kan ajajan ni diigu; Ayyaanni Dhaloota Gooftaa keenyaafi Cuuphaatti Jimaatas ta\u2019e Roobii yoo ta\u2019e dursanii bakka buusuun otoo hin soomiin ganamaan ka\u2019anii ni nyaatutii."}, {"text_idx": "#000028", "text": "\u1275\u12cd\u120d\u12f5\u1361\u1361\u12a5\u1218\u1263\u120d\u12d5\u1275\u1361\u1325\u1209\u120b\u1275\u1361\u12c8\u12a5\u121d\u1290\u1361\u1245\u1221\u121d\u1361\u121b\u12d5\u12f5\u1361\u1361\u12a0\u1295\u1235\u1275\u1361\u12ed\u1275\u1200\u1228\u121b\u1361\u12c8\u12ed\u1339\u1219\u1361\u12d5\u12f5\u1361\u1361"}, {"text_idx": "#000031", "text": "Guyyittiin kunis afaan Yoonaaniitiin (Greek) Ephifaaniyaa jedhhamti. Hiikaan isaas iccitiin Waaqummaa (\u1218\u1208\u12ae\u1275) kan itti mul\u2019ate jechuu dha; Icciitii Sadummaa Qulqulleetti adda taate (\u121d\u1225\u1322\u1228 \u1225\u120b\u1234) itti mul\u2019iseeraatii; Abbaan samii keessaa sagalee Isaa erguun \u201ckan Ani jaaladhuu, kan Ani itti gammadus Ilmi Koo kana dha; Isa dhagahaa!\u201d jechaa yeroo ragaa ba\u2019u, Ilmis laga Yordaanos keessa dhaabatee yeroo jirutti Afuurri Qulqulluunis fakkeenya gugee adiitiin mataa Ilmaa irra qubateera."}, {"text_idx": "#000032", "text": "Guyyaa kanattis Gooftaan keenya of mul\u2019iseeraati; kanaan dura hanga waggaa soddoma guututti ifatti of hin mul\u2019isne ture. Guyyaa kanatti garuu ijoollee Israa\u2019eeliif of ibse. \u201cCubbuu addunyaa kan balleessu, Hoolaan Waaqayyoo kunooti\u201d jechudhaan Cuuphichi Yohaannis akkuma Isa ibseetti (Yoh.1:29); Wangeelli (Misiraachoon) kabajame ragaa ta\u2019e. \u201cAni Isa hin beekun ture, garuu Israa\u2019el akka Isa beekaniif bishaaniin akkaan cuuphe nan dhufe\u201d jedhe (Yoh.1:31)."}, {"text_idx": "#000033", "text": "Ayyaana kana irrattis ulfinni Gooftummaa Kiristoos Ilma Waaqayyoo mul\u2019ateera; Innis cubbuu addunyaa maraa balleessuuf kan aarsaa ta\u2019e Hoolaa Dhugaa (\u1260\u130d\u12d3 \u133d\u12f5\u1245) Waaqayyooti. Kanaafis ayyaanni kun Kiristaanotaa hunda biratti kan kabajameefi kan ol ol jedhe ta\u2019e. Abbaa kabajaa kan ta\u2019e Gooftaa keenya Iyyasuus Kiristoosiin, Cuuphaa Isaatiinis bishaan Inni kabajeen ni qulqullaa\u2019u; qulqulluummaa fudhatanis eeganii yoo jiraatan dhiifama cubbuu isaanii ni argatu."}, {"text_idx": "#000034", "text": "Kanaafuu wanta hamaa hunda irraa of eegnee baay\u2019ina arjummaa Uumaa keenyaafi Qoricha keenya Iyyasuus Kiristoos galateeffachuun nurraa eegama; Inni nuuf jecha nama ta\u2019ee cubbuu keenya irraa nu fayyiseeraatii."}, {"text_idx": "#000037", "text": "\u1230\u120b\u121d\u1361\u1208\u1325\u121d\u1240\u1275\u12a8\u1361\u1260\u12d8\u1266\u1271\u12ed\u1290\u133d\u1211\u1361\u1361\u1283\u1323\u12cd\u12a0\u1230\u1265\u12a5\u1361\u12d8\u12d8\u12da\u12a0\u1201\u1361\u1361\u12a0\u1218\u1361\u120b\u12d5\u120c\u12a8\u1361\u12a5\u130d\u12da\u12a6\u1361\u12a0\u12a5\u12f3\u12c8\u12ee\u1210\u1295\u1235\u1270\u1230\u134d\u1211\u1361\u1361\u1236\u1260\u1361\u122d\u12a5\u12e9\u12a8\u1361\u1240\u120b\u12eb\u1275\u1361\u12f0\u1295\u1308\u1339\u1361\u12c8\u1348\u122d\u1201\u1361\u1361\u121b\u12eb\u1275\u1292\u1361\u1260\u122d\u12a5\u1235\u12a8\u1361\u1348\u120d\u1211\u1361\u1361"}, {"text_idx": "#000039", "text": "Dhaloota Gooftaa keenya Iyyesuus Kiristoos"}, {"text_idx": "#000041", "text": "Barreeffama keenya kana keessatti gadi fageenyaan kan ilaallu dhaloota Isa lammataa Haadha Isaa Qulqulleettii Dubroo Maariyaam irraa dhalate ta\u2019a. Bara gidiraa jedhamee kan beekamu barri badii xumuramee raajicha Isaayyiyaasiin \u201cMucaan nuu dhalate, Ilmis nuu kenname, aangoon hundis gateettii Isaarra ni ta\u2019a. Maqaan Isaas Dinqii, Gorsaa, Waaqa jabaa, Abbaa bara baraa, hangafa nageenyaa jedhamee waamama\u201d(Isa.9:6) jedhamee kan dubbatame xumura argatee Gooftaan Iyyesuus Kiristos guyyaatti dhalate kun hidhaan gabrummaa guyyaatti hiikamefi bara fayyinaa jedhamee guyyaatti dubbatamedha."}, {"text_idx": "#000042", "text": "Waaqayyo Gooftaan nama erga uumee booda namni badii waan hojjeteef duuti itti murtaa\u2019ee ture. Dhalli namaa waan gaarii hojjetee bakka isaa duraa Gannatatti deebi\u2019uu waan hin dandeenyeef Waaqayyo Gooftaan jaalala namaaf qaburraa kan ka\u2019e akka kufetti dhiisuu hin barbaadne; waadaa faayyinaa galeefi malee. Waadaan kunis \u201cguyyaa shaniif walakkaa booda dhufeen dhala dhala keerraa dhaladheen si fayyisa\u201d kan jedhu ture. Waadaasaas osoo hin hanqisiin sadan Waaqa tokko keessaa, Ilmi Iyyesuus Kiristoos Addaamiin fayyisuuf samiirraa gad bu\u2019uun Dubroo Maariyaam irraa baroota 5,500 booda gaafa Mudde 29 magaalaa Daawit Beeteliheemitti dallaa horii keessatti dhalate."}, {"text_idx": "#000043", "text": "\u201cWaaqayyo guyyaan hojjete ishee kana, isheettis haa gammadnu\u201d (Faar. 116:24). Guyyaan kun guyyaa fayyinaati; fayyisaan biyya lafaa Kiristoos dhala namaa fayyisuuf dallaa horii keessatti argameerati. Guyyaan kun guyyaa gammachuuti; Qulqulluun Gebri\u2019eel \u201ckunoo uummata hundaaf kan ta\u2019u misiraachoo isinittan himaati hin sodaatiinaa\u201d jechudhaan guyyaa itti dubbate waan ta\u2019eef. Guyyaan kun guyyaa galataati; sababiin isaas namniif ergamootni tokkummaan galata Waaqaaf guyyaa itti dhiyeessan waan ta\u2019eef. Guyyaan kun guyyaa mul\u2019achuu Gooftaati. Waa\u2019ee dhalachuu Gooftaa keenya Iyyesuus Kiristoos dursanii raajonniif abbootii hedduun dubbachaafi fakkeenya Isaa hubachaa turani (Uum. 22:18, Kees. 18:15, Dan. 9:25,1Sam. 16:1-13, Faar. 44:10-12, Faar. 10:3, Isa. 7:14, 9:6). Raajiin Raajoota maraa kunoo dhalachuu Gooftaatiin raawwii argateera!"}, {"text_idx": "#000044", "text": "\u201cBara sanatti Addunyaan hundi akka barreeffamuuf Awugisxoos Qeesaar irraa ajajni bahe. Namni hunduu barreeffamuuf gara magaalaatti bahe. Yooseefis Daawitiif fira waan ta\u2019eef Naazireet Magaalaa Galiilaatii ka\u2019ee Beeteliheem gara jedhamtu magaala Daawitiitti ulfooftee kan turte kaadhimaa isaa Maariyaamii faana barreeffamuudhaaf bahe. Achi osoo jiraniis yeroon da\u2019umsa ishee gahe. Ilma ishee hangafaas deesse. Quba Isaa isa guddaas hiite, huccuus itti marte. Keessummootaaf bakki bultoo waan hin turreef dallaa loonii keessa ciibsite. Harreefi saawwan yeroon isaa qorraa waan turef akka itti hin qorrineef afuura isaanii kennaa dhiyeessaniif. Raajiin \u201cHarreen gooftaa isaa bare, sawwanis dallaa abbaa isaa bare Isiraa\u2019eel garuu Gooftaa isaa baruu hin dandeenye\u201d jedhame ni raawwate (Isa.1:3)."}, {"text_idx": "#000045", "text": "Beeteliheemiif raajiin dubbatame waan tureef gooftaan Beeteliheemitti dhalate. Raajichi Miikiyaas bakka biraa barsiisaa oolee gara dhihaa karaa balbala Beeteliheem darbaa osoo jiruu Beeteliheem diigamtee, caccabdee, muujjaan irratti biqilee waan argeef gadduudhaan akka fayyisaan (Gooftaan) ishee keessatti dhalatu dubbateef (Miik.5:2)."}, {"text_idx": "#000046", "text": "Moototni baha fagoo akkamitti dhagahanii kennaa fidanii dhufani?"}, {"text_idx": "#000047", "text": "Abbaan ogeessota kanaa beekaa falaasmaati. Guyyaa tokko qarqara lagaa taa\u2019ee hojii falaasamaa isaa hojjechaa osoo jiruu ol samii gaafa ilaalu urjii irratti dubreen ilmashee hammattee fakkiin ishee ka\u2019ee arge. Yeruma sana fakkii sana bocee kaa\u2019uun dulloomee du\u2019uuf gaafa ga\u2019u ijoollee isaatiin \u201csamiirratti mallattoo urjii fakkii kana fakkaatu yoo agartan yeroo sana uumaan biyya lafaa ni dhalata waan ta\u2019eef kennaa kana geessaa laadhaafi\u201d jedhee ajajee ture (Andimtaa mat. 2:1-14). Ogeessonni sadan kunis yeroo booda mallattoo urjii kanaa gaafa argan warqee, Ixaanaafi karbee fudhatanii deemsa isaanii jalqabani. Waggaa lama boodas urjiin sun isaan dursaa, isaanis \u201cmootiin biyya lafaa eessatti dhalate?\u201d jechaa gaafachaa dhufanii Beeteliheem gahanii Gooftaa haadha Isaa Maariyaamii waliin arguun Baay\u2019ee gammadanii erga sagadaniif booda kennaa harka fuudhii dhiyeessaniif."}, {"text_idx": "#000048", "text": "Raajiin \u201cMoototni Tarseesiifi cittuuwwan lafaa kennaa siif dhiheessuu; moototni Saabaafi Arabaas kennaa harka-fuudhii sii kennu\u201d(Faar. 71:10) jedhus haaluma kanaan raawwate."}, {"text_idx": "#000049", "text": "Kennaaleen isaan Gooftaaf dhiyeessan iccitii maalii qabu?(Andi.mat 2:1-14)"}, {"text_idx": "#000050", "text": "Warqee: warqeen qulqulluudha; Atis Waaqa qulqulluudha, akkeenya qulqullummaa qabda, akkuma warqeen qulqulluu ta\u2019e warreen sitti amanan hunduu hojiifi amantiin qulqulloota ni ta\u2019u jechuufi dha."}, {"text_idx": "#000051", "text": "Ixaana: Ixaanni ni urgaa\u2019a, fooliin isaas namatti tola. Suraafeel xinaa isaaniin teessoo kee ni aarsu, Atis urgooftuu qulqullootaa dha, luboonni yeroo hundaa kadhaa ittiin siif dhiyeessu jechuu isaaniti. Ixaanni urgooftuu akkuma ta\u2019e Atis akkeenyaan urgaa\u2019aadha, warren sitti amanan hunduu urgooftota hojii gaariihojjetan jechuudhaafi."}, {"text_idx": "#000052", "text": "Karbee : karbeen wanta cabe lama kan deebisee walitti hidhu dha; Atis Addaam kan garee ergamootaa irraa foxxoqee bahee ture ergamoota faana tokko taasista jechuu isaaniiti. Karaa biraaniis yeroo booda yihuudonni hadhooftuu si obaasu, karbee siif dhiyeessu jechuu isaaniiti."}, {"text_idx": "#000054", "text": "Waaqayyo akkeenyaan abidda ta\u2019e nama ta\u2019ee qaama namaan tuqamuu Isaa.\nDubroon Maariyaam dubrummaan ulfooftee dubrummaan gooftaa dahuushee.\nKiruubeel teessoo Isaa baatanii sodaafi hollannaan kan galateeffatan warreen tuffataman (tiksitoota horiin) galateeffatamuusaa.\nGooftaan Tsirha-aariyaam (samii) keessa jiraatu dallaa horii keessatti dhalachuu Isaa.\nQaamni Isaa abidda, huccuun Isaa abidda ta\u2019e gooftaan yommuu dhalatetti qorraan dhaamotee ho\u2019a afuura horii fedhuu Isaa.\nNamootni ogeessonni biyya fagoofi daandii hin beekne keessa deemanii mallattoo urjiidhaan dursamaa Beeteliheem dhufuun Isaaf sagaduun isaanii dinqii dha."}, {"text_idx": "#000055", "text": "Egaa walumaa galatti dhaloota gooftaa keenya Iyyesuus Kiristoosiin addunyaan dukkana keessa ture ifa argateera; seexanni hedduu rifateera; namniif ergamootni tokkummaan Waaqayyoof galata dhiyeessaniiru; samiirratti kiruubeel teessoo Isaa kan baatan dallaa horii keessatti Yoseef, Seloomeen, tiksitoonni, sawwaniifi harreen akka kiruubeel teessoo isaa fuulduratti tajaajilaniiru; Waaqni samiifi lafti hin dandeenye dallaa horii keessatti waan dhalateef namoonni, Ergamoonnifi horiin tokkummaan galateeffataniiru. Nutis hundi keenya guyyaa fayyinaa kana yaadachaa Waaqayyoon galateeffachuu qabna."}, {"text_idx": "#000060", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]